༦༦༡༽༄། ། སྔགས་ཀྱི་ཡན་ལག་བདུན་པ་གསེར་ཁང་མ། ། དུས་གསུམ་རྒྱལ་བ་ཀུན་གྱི་ཕོ་བྲང་མཆོག། སེམས་ཉིད་གདོད་ནས་དག་པའི་དཀྱིལ་འཁོར་འདིར། ། འགྱུར་མེད་ལྷུན་གྱིས་གྲུབ་པའི་གདན་སྟེང་དུ། ། རང་བྱུང་བླ་མ་མཆོག་ལ་བལྟ་བར་བགྱི། ། ཆོས་དབྱིངས་བདེ་ཆེན་དེ་ནི་མཐོང་མ་ཐག། འཁོར་བའི་རྒྱ་མཚོ་ཆེ་ལས་རབ་བརྒལ་ནས། ། བདེ་ཆེན་དག་པའི་ས་ལ་ཕྱིན་པར་བྱེད། ། མཐོང་བ་དོན་ཡོད་བླ་མ་མཆོག་འདི་བལྟ། ། སྐྱབས་དེ་དྲན་པར་གྱུར་པ་ཙམ་གྱིས་ཀྱང་། ། ཉོན་མོངས་རྣམ་རྟོག་བདུད་དཔུང་འཇོམས་མཛད་པའི། ། དཔའ་བོ་གཡུལ་ལས་རྣམ་རྒྱལ་བླ་མ་ལ། ། ཡེངས་པ་མེད་པར་ཤེས་རབ་མིག་གིས་བལྟ། ཁྱོད་ཀྱི་སྐུ་ལ་ཕྱོགས་བཅུ་མ་ལུས་པའི། ། དུས་གསུམ་རྒྱལ་བ་སྲས་དང་བཅས་པ་རྣམས། ། མི་འཇིགས་པདྨ་ཉི་ཟླའི་གདན་སྟེང་དུ། ། མཚན་དཔེས་སྤྲས་པའི་སྐུ་ལ་དགའ་བས་བལྟ། ། སྐུ་གསུམ་སེམས་ཀྱི་ངོ་བོ་རྡོ་རྗེ་འཆང་། ། དབྱེར་མེད་བདེ་བ་ཆེན་པོ་ཁྱོད་ཉིད་ལ། ། དཔག་མེད་ལུས་ཀྱིས་སྤྲིན་ཚོགས་བཏུད་བྱས་ཏེ། ། གདུང་བའི་ང་རོས་ཕྱག་འཚལ་སྐྱབས་སུ་མཆི། ། རིན་ཆེན་བྱང་ཆུབ་སེམས་ཀྱི་རང་བཞིན་སྐུ། ། དུས་གསུམ་རྒྱལ་བ་ཀུན་དང་འདྲེས་པ་ཡི། ། ཞིང་ཁམས་ཐམས་ཅད་ཁྱོད་ཀྱི་སྐུས་ཁྱབ་ཅིང་། ། སྐུ་ལ་ཞིང་ཁམས་སྣང་མཛད་དཔལ་ལ་འདུད། ། དྲི་མེད་གསུང་དབྱངས་བདུད་རྩིའི་རྒྱ་མཚོ་ཡིས། ། ཆོས་ཀུན་སྐྱེ་བ་མེད་པར་རབ་བསྟན་ནས། ། ལྟ་བའི་རི་རྒྱལ་ལྷུན་པོ་འཇོམས་མཛད་པ། ། ཐཽགས་མེད་རྡོ་རྗེའི་གསུང་ལ་ཕྱག་འཚལ་ལོ། ། འགྱུར་མེད་བློ་འདས་ཐུགས་ཀྱི་དཀྱིལ་འཁོར་དུ། ། ཆོས་དབྱིངས་མཉམ་པ་ཉིད་ལས་མ་གཡོས་ཀྱང་། ། དུས་གསུམ་མཁྱེན་པའི་ཡེ་ཤེས་སྟོབས་འཆང་བ། ། གཉིས་མེད་ལྷུན་གྱིས་གྲུབ་ལ་ཕྱག་འཚལ་ལོ། ། ཁྱོད་ཀྱི་སྐུ་གསུང་ཐུགས་ཀྱི་ཡོན་ཏན་ནི། ། བསྐལ་པ་རྒྱ་མཚོ་མ་ལུས་ཐམས་ཅད་དུ། ། རྒྱལ་བ་ཀུན་གྱིས་བརྗོད་ཀྱང་རྫོགས་མེད་པའི། ། ཡོན་ཏན་མཐའ་ཡས་མངའ་བ་ཁྱོད་ཕྱག་འཚལ། ། འཁོར་བའི་རྒྱ་མཚོ་སྟོངས་པར་མ་འགྱུར་ཚེ། ། འགྲོ་རྣམས་སྨིན་པར་མཛད་པའི་འཕྲིན་ལས་མཆོག། སྣ་ཚོགས་ལྷུན་གྲུབ་རྒྱུན་ཆད་མེད་པ་ཡི། ། སྐྱབས་མཆོག་བླ་མ་ཁྱོད་ལ་ཕྱག་འཚལ་ལོ། ཁྱོད་ལ་མཆོད་པའི་རྣམ་འཕྲུལ་རྒྱ་མཚོ་ཡིས། ། རྒྱལ་བ་མཉེས་ཤིང་འགྲོ་རྣམས་སྨིན་མཛད་པའི། ། ཆོས་ཀྱི་དབྱིངས་རྣམས་རྒྱས་པར་བཀང་ནས་ནི། ། རྒྱུན་ཆད་མེད་པར་བླ་མེད་མཆོད་པས་མཆོད། ། བདག་ཉིད་ཆེན་པོའི་ཐུགས་ཀྱི་ཕོ་བྲང་ནས། ། ཚད་མེད་བྱང་ཆུབ་སེམས་ཀྱི་འོད་འཕྲོས་པས། ། ཕྱོགས་བཅུའི་ཞིང་ཁམས་མ་ལུས་ཐམས་ཅད་དུ། ། མཆོད་པའི་ལྷ་མོ་མཛེས་མ་དཔག་མེད་རྣམས། ། ཡོན་ཆབ་མེ་ཏོག་བདུག་སྤོས་སྣང་གསལ་དང་། ། དྲི་མཆོག་ཞལ་ཟས་མཆོད་པའི་སྤྲིན་ཕུང་ལས། ། དུས་གསུམ་རྒྱལ་བ་མཉེས་པའི་ཆར་ཕབ་ནས། ། ཞིང་ཁམས་བཀང་ནས་དུས་གསུམ་རྒྱལ་བ་མཆོད། ། རྒྱལ་བའི་སྐུ་ལས་འོད་ཟེར་ཡང་འཕྲོས་པས། ། གདུགས་དང་རྒྱལ་མཚན་བ་དན་བླ་བྲེ་སྤྲིན། ། རོལ་མོ་ན་བཟའ་རིན་ཆེན་སྨན་དང་འབྲུ། ། སྣ་ཚོགས་མཆོད་སྤྲིན་རྒྱ་མཚོ་དག་གིས་མཆོད། ། འཁོར་ལོ་ལ་སོགས་རིན་ཆེན་སྣ་བདུན་དང་། ། གནས་ཁང་ལ་སོགས་ཉེ་བའི་རིན་ཆེན་བདུན། ། བཀྲ་ཤིས་རྫས་དང་དངོས་གྲུབ་རྫས་ལ་སོགས། ། ཚོགས་གཉིས་ལས་བྱུང་འདི་དག་བཞེས་སུ་གསོལ། ། གཞན་ཡང་རབ་འབྱམས་རྒྱལ་བའི་ཞིང་ཁམས་སུ། ། བདག་པོས་བཟུང་དང་ཡོངས་སུ་མ་བཟུང་བའི། ། མཆོད་པ་རྣམས་དང་མཆོད་པར་འོས་པ་རྣམས། ། ཐམས་ཅད་བློ་ཡིས་བླངས་ནས་མགོན་པོ་མཆོད། ། སྐུ་གསུམ་དཀྱིལ་འཁོར་ཤིན་ཏུ་རྣམ་དག་པ། ། སྐྱོན་མེད་ཕུན་སུམ་ཚོགས་པས་རབ་གང་བའི། ། དུས་གསུམ་རྒྱལ་བའི་ཞིང་ཀུན་མཆོད་པར་འབུལ། ། བརྩེ་བའི་བདག་ཉིད་ཁྱོད་ཀྱིས་བཞེས་སུ་གསོལ། ། མགོན་པོ་ཁྱོད་ལ་བདག་གི་ལུས་ངག་ཡིད། ། མཁའ་མཉམ་ལོངས་སྤྱོད་མ་ལུས་ཐམས་ཅད་དང་། ། དུས་གསུམ་བསགས་པའི་དགེ་བ་བདག་གིས་མཆོད། ། ཐུགས་རྗེས་འགྲོ་བའི་དོན་དུ་བཞེས་སུ་གསོལ། ། གཟུགས་སྒྲ་དྲི་རོ་རེག་བྱ་རྡོ་རྗེ་མ། ། མཐོང་ཐོས་མནམ་དང་མྱོང་རེག་དྲན་པ་ལས། ། སྒྲིབ་གསུམ་དག་བྱེད་འདོད་ཡོན་ལྷ་མོས་མཆོད། ། དྲི་མེད་རྒྱལ་བའི་དབང་པོར་བཞེས་སུ་གསོལ། ། གཟུགས་ཀྱི་རང་བཞིན་སྐུ་ཡི་རྡོ་རྗེ་མ། ། གཏི་མུག་རྣམ་པར་དག་པའི་ལྷ་མོ་མཆོག། ཆོས་རྗེ་བླ་མའི་སྤྱན་ལ་བསྟིམ་པར་བགྱི། ། གཉིས་མེད་བདེ་བ་ཆེན་པོར་བཞེས་སུ་གསོལ། ། སྒྲ་ཡི་རང་བཞིན་ཐུགས་ཀྱི་རྡོ་རྗེ་མ། ། ཞེ་སྡང་རྣམ་པར་དག་པའི་ལྷ་མོ་མཆོག། ཆོས་རྗེ་བླ་མའི་སྙན་ལ་བསྟིམ་པར་བགྱི། ། གཉིས་མེད་བདེ་བ་ཆེན་པོར་བཞེས་སུ་གསོལ། ། ཞེས་འགྲེའོ། ། དྲི་ཡི་རང་བཞིན་ཡོན་ཏན་རྡོ་རྗེ་མ། ། ང་རྒྱལ་རྣམ་པར་དག་པའི་ལྷ་མོ་མཆོག། ཆོས་རྗེ་བླ་མའི་ཤངས་ལ་བསྟིམ་པར་བགྱི། ། གཉིས་མེད་བདེ་བ་ཆེན་པོར་བཞེས་སུ་གསོལ། ། རོ་ཡི་རང་བཞིན་གསུང་གི་རྡོ་རྗེ་མ། ། འདོད་ཆགས་རྣམ་པར་དག་པའི་ལྷ་མོ་མཆོག། ཆོས་རྗེ་བླ་མའི་ལྗགས་ལ་བསྟིམ་པར་བགྱི། ། གཉིས་མེད་བདེ་བ་ཆེན་པོར་བཞེས་སུ་གསོལ། ། རེག་བྱའི་རང་བཞིན་འཕྲིན་ལས་རྡོ་རྗེ་མ། ། ཕྲག་དོག་རྣམ་པར་དག་པའི་ལྷ་མོ་མཆོག། ཆོས་རྗེ་བླ་མའི་སྐུ་ལ་བསྟིམ་པར་བགྱི། ། གཉིས་མེད་བདེ་བ་ཆེན་པོར་བཞེས་སུ་གསོལ། ། ཆོས་ཀུན་གདོད་ནས་སྟོང་ཉིད་རྡོ་རྗེ་མ། ། སེམས་ཉིད་རྣམ་པར་དག་པའི་ལྷ་མོ་མཆོག། ཆོས་རྗེ་བླ་མའི་ཐུགས་ལ་བསྟིམ་པར་བགྱི། ། གཉིས་མེད་བདེ་བ་ཆེན་པོར་བཞེས་སུ་གསོལ། ། ཐབས་དང་ཤེས་རབ་དབྱེར་མེད་རྒྱལ་བ་མཆོག། རིགས་ལྔ་ཡབ་ཡུམ་དཔའ་བོ་མཁའ་འགྲོའི་ཚོགས། ། དཔག་མེད་ནམ་མཁའ་གང་བའི་སངས་རྒྱས་རྣམས། ། མཆོད་པར་འབུལ་ལོ་བདེ་ཆེན་འདི་བཞེས་ཤིག། ཆོས་ཀུན་མཉམ་ཉིད་ཏིང་འཛིན་རྒྱ་མཚོ་ལས། ། མི་གཡོ་རྣམ་འཕྲུལ་རྒྱ་མཚོས་འགྲོ་བ་འདྲེན། ། སངས་རྒྱས་ཞིང་ཁམས་ཀུན་ལ་མངའ་མཛད་པའི། ། རྒྱལ་སྲས་སེམས་དཔའི་ཚོགས་རྣམས་བཞེས་སུ་གསོལ། ། ཚད་མེད་ཐུགས་རྗེས་ཁྲོས་པའི་གཏུམ་ཆེན་རྣམས། ། འགྱིང་བའི་སྐུ་ལ་མཆེ་གཙིགས་རྔམ་པའི་ཞལ། ། ཧཱུྃ་ཕཊ་ང་རོས་བདུད་དཔུང་འཇོམས་མཛད་པའི། ། ཡེ་ཤེས་ཁྲོ་རྒྱལ་འདི་དག་བཞེས་སུ་གསོལ། ། ཕྱི་ནང་གསང་བའི་མཆོད་སྤྲིན་སྣ་ཚོགས་ཀུན། ། ཀུན་བཟང་སེམས་ཀྱི་དཀྱིལ་འཁོར་ཡངས་པ་འདིར། ། གཉིས་མེད་འགྱུར་བ་མེད་པའི་ངང་ཚུལ་ཅན། ། དེ་བཞིན་ཉིད་མཆོད་བླ་ན་མེད་པས་མཆོད། ། ཆོས་ཀུན་གདོད་ནས་སེམས་ཉིད་རྣམ་དག་ལ། ། བདག་གཞན་གཉིས་སྣང་བཟང་ངན་ཐ་དད་དུ། ། ཆགས་སྡང་འཁྲུལ་པར་གྱུར་པ་ཅི་མཆིས་པ། ། སོ་སོར་བཤགས་སོ་རང་སར་དག་གྱུར་ཅིག། དུས་གསུམ་རྒྱལ་བ་ཀུན་དང་འཕགས་པའི་ཚོགས། ། ཚོགས་གཉིས་རྒྱུན་ཆད་མེད་པའི་འཁོར་ལོ་དང་། ། འགྲོ་བའི་དགེ་བ་མ་ལུས་ཐམས་ཅད་ལ། ། དགའ་བའི་སེམས་ཀྱིས་རྗེས་སུ་ཡི་རང་ངོ་། ། མགོན་པོ་ཁྱོད་ཀྱིས་ཕྱོགས་བཅུའི་འཇིག་རྟེན་དུ། ། གསུང་དབྱངས་ཡན་ལག་རྒྱ་མཚོའི་སྒྲ་སྐད་ཀྱིས། ། དྲི་མེད་ཆོས་ཀྱི་འཁོར་ལོ་རབ་བསྐོར་ནས། ། འགྲོ་རྣམས་མ་ལུས་སྨིན་པར་མཛད་དུ་གསོལ། ། ཞིང་ཁམས་ཀུན་ཏུ་བཞུགས་པའི་མགོན་པོ་རྣམས། ། ཇི་སྲིད་མཁའ་དབྱིངས་ཟད་པར་མ་གྱུར་ཚེ། ། མྱ་ངན་མི་མདའ་རྟག་པར་བཞུགས་ནས་ཀྱང་། ། ཐུགས་ཀྱི་དམ་བཅའ་རྫོགས་པར་མཛད་དུ་གསོལ། ། དགེ་བ་འདི་དང་འཁོར་འདས་ཐམས་ཅད་ཀྱིས། ། དུས་གསུམ་བསགས་པར་གྱུར་པའི་དགེ་བ་དང་། ། གདོད་ནས་ཡོད་པའི་དགེ་བ་དྲི་མེད་དེས། ། འགྲོ་རྣམས་བླ་མེད་མཆོག་ལ་འགོད་པར་ཤོག། རྒྱལ་བའི་སྐུ་གསུང་ཐུགས་ཀྱི་ཕོ་བྲང་ནས། ། ཚད་མེད་ཐུགས་རྗེ་ཆེན་པོའི་འོད་ཟེར་གྱིས། ། བདག་གི་ལུས་ངག་ཡིད་གསུམ་དག་བྱས་ནས། ཁྱོད་ཀྱི་སྐུ་གསུང་ཐུགས་སུ་གྱུར་མཛད་གསོལ། ། མགོན་པོ་ཁྱོད་ཀྱིས་བླ་མ་དམ་པ་ལ། ། ཇི་ལྟར་མཆོད་ཅིང་མཉེས་པར་མཛད་པ་ལྟར། ་་་། བདག་ཀྱང་ཁྱོད་ལ་མཆོད་སྤྲིན་རྒྱ་མཚོ་ཡིས། ། རྟག་ཏུ་མཆོད་ཅིང་མཉེས་པར་བྱེད་པར་ཤོག། བདག་ནི་ཁྱོད་ཀྱི་རྗེས་སུ་ཞུགས་གྱུར་ཏེ། ། སྐུ་གསུང་ཐུགས་ཀྱི་རྣམ་པར་ཐར་པ་ལ། ། སྤུ་རྩེ་ཙམ་ཡང་གཡོ་བ་མེད་པ་ཡི། ། སྤྱོད་པ་དཔག་མེད་བདག་གིས་སྤྱོད་པར་ཤོག། བདག་ནི་འཇིག་རྟེན་གསུམ་ན་གྲགས་གྱུར་ཏེ། ། གང་གིས་བདག་མིང་ཐོས་དང་དྲན་པས་ཀྱང་། ། ཉམ་ཐག་མནར་བའི་སྡུག་བསྔལ་རབ་ཞི་ནས། ། བདེ་ཆེན་རྒྱལ་བའི་གོ་འཕང་ཐོབ་པར་ཤོག། བདག་ནི་སེམས་ཅན་ཁམས་དང་མཉམ་པ་ཡི། ། གང་གིས་འདུལ་བའི་གཟུགས་སུ་བདག་གྱུར་ནས། ། དགའ་བའི་ཡིད་ཀྱིས་སྐྱབས་སུ་སོང་གྱུར་ཏེ། ། བླ་མེད་བྱང་ཆུབ་མཆོག་ལ་འགོད་པར་ཤོག། མ་རིག་འཐིབས་པོས་གནོན་ཅིང་ལམ་སྟོར་བ། ། ཉོན་མོངས་གཤིན་རྗེའི་སྐྱེས་བུས་གཙེས་པ་རྣམས། ། རང་དབང་མེད་པར་བདག་ནི་དྲན་གྱུར་ཏེ། ། སྐད་ཅིག་གཅིག་ལ་ལམ་མཆོག་རྙེད་པར་ཤོག། དུས་གསུམ་རྒྱལ་བ་ཀུན་གྱི་སྐུ་གསུང་ཐུགས། ། མི་ཟད་རྒྱན་གྱི་འཁོར་ལོར་བདག་གྱུར་ནས། ། འཁོར་བའི་རྒྱ་མཚོ་མ་ལུས་སྐེམ་བྱེད་ཅིང་། ། འགྲོ་རྣམས་བླ་མེད་མཆོག་ལ་འགོད་པར་ཤོག། སྐྱེ་བ་ཀུན་ཏུ་ཡང་དག་བླ་མ་དང་། ། འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང་། ། ས་དང་ལམ་གྱི་ཡོན་ཏན་རབ་རྫོགས་ནས། ། རྡོ་རྗེ་འཆང་གི་གོ་འཕང་མྱུར་ཐོབ་ཤོག། ཅེས་སྔགས་ཀྱི་ཡན་ལག་བདུན་པ་འདི་ནི། ། སྐྱོབ་པ་རིན་པོ་ཆེས་འབྲི་གུང་ཐོག་ཁ་གསེར་ཁང་དུ་མཛད་པའོ། ། ། །